ΓΡΑΠΤΗ ΕΡΩΤΗΣΗ P-0294/96 υποβολή: Sιrgio Ribeiro (GUE/NGL) προς την Επιτροπή (7 Φεβρουαρίου 1996)

Θέμα: Ιδιωτικοποίηση των ναυπηγείων Setenave του Setϊbal της Πορτογαλίας

Ένα ακόμη επεισόδιο έρχεται να προστεθεί στην αλυσίδα των περίπλοκων διαδικασιών διωτικοποίησης των πορτογαλικών ναυπηγείων.

Μετά την απόκτηση, εκ μέρους του ομίλου MELLO των ναυπηγείων της LISNAVE και τη δημιουργία της κοινοπραξίας με τη συμμετοχή των LISNAVE, SOPONATA και τη συνδρομή νορβηγικών κεφαλαίων για τη διαχείριση της SETENAVE, βρισκόμαστε μπροστά την πλήρη ιδιωτικοποίηση των τελευταίων αυτών ναυπηγείων, μέσω μιας σύμβασης ιδιωτικού χαρακτήρα και χωρίς τη διεξαγωγή δημόσιου και διεθνούς διαγωνισμού, όπως είχε ζητηθεί όταν χάθηκε η SOLISNOR με την απευθείας ανάληψη της από τη LISNAVE 7 έτσι, παγιώθηκε η κυριαρχία του ομίλου MELLO στον τομέα της κατασκευής και επισκευής πλωτών ναυπηγημάτων στην Πορτογαλία με τη συγχώνευση των ναυπηγείων της Mitrena και της Margueira.

Επειδή οι εργαζόμενοι στον τομέα, τα συνδικάτα τους και οι ενδοεπιχειρησιακές τους οργανώσεις είναι εκείνοι που θίγονται κατά κύριο λόγο από αυτού του είδους τις «μονοπωλειακές» δοσοληψίες και λαμβάνοντας υπόψη τις φήμες που κυκλοφόρησαν ανάμεσα στις οργανώσεις αυτές, σύμφωνα με τις οποίες η Ευρωπαϊκή Επιτροπή φέρεται να προώθησε μια πρόσφατη συνάντηση στις Βρυξέλλες με τη συμμετοχή των εκπροσώπων της Πορτογαλικής Κυβέρνησης και του ομίλου MELLO, ερωτάται η Ευρωπαϊκή Επιτροπή κατά πόσον η εν λόγω συνεδρίαση πράγματι έλαβε χώρα, ποιός ήταν ο σκοπός της, πώς διεξήχθη και ποιά υπήρξαν τα αποτελέσματα;

Απάντηση του κ. Van Miert εξ ονόματος της Επιτροπής (4 Μαρτίου 1996)

Το πρόγραμμα αναδιάρθρωσης του ναυπηγοεπισκευαστικού τομέα στην Πορτογαλία υλοποιήθηκε πράγματι με τη μεταφορά των δραστηριοτήτων των ναυπηγείων της Mitrena προς τη Margueira. Η πράξη αυτή, που δεν έχει ολοκληρωθεί ακόμη, χρειάζεται ενισχύσεις από την πορτογαλική κυβέρνηση για να στηριχθεί το κοινωνικό σχέδιο καθώς και οι απαραίτητες επενδύσεις για την προσαρμογή των εγκαταστάσεων των ναυπηγείων στη Margueira. Οι ενισχύσεις αυτές εγκρίθηκαν από την Επιτροπή τον Ιούνιο του 1995.

Το τελευταίο σκέλος της αναδιάρθρωσης συνίσταται στην ιδιωτικοποίηση των εγκαταστάσεων της Mitrena με την εξαγορά της από μία ιδιωτική επιχείρηση. Λαμβανομένου υπόψη ότι σημερινός διαχειριστής των εγκαταστάσεων αυτών είναι με εκχώρηση η επιχείρηση Solisnor, θυγατρική κατά 100 % της Lisnave, η πορτογαλική κυβέρνηση επέλεξε μια διαδικασία απευθείας πώλησης όπως προβλέπει το άρθρο 6 του πορτογαλικού νόμου 11/90 για το πρόγραμμα ιδιωτικοποίησης των επιχειρήσεων που είχαν εθνικοποιηθεί μετά τις 25 Απριλίου 1974.

Η εφαρμογή του νόμου αυτού εγκρίθηκε από την Επιτροπή τον Ιούλιο του 1993 με τη διευκρίνιση ωστόσο, ότι όταν η πορτογαλική κυβέρνηση θα χρησιμοποιούσε τη διαδικασία της απευθείας πώλησης, θα έπρεπε να κοινοποιήσει προηγουμένως στην Επιτροπή τις συνθήκες της πώλησης, σύμφωνα με το άρθρο 93, παράγραφος 3 της συνθήκης ΕΚ.

Βάσει της απόφασης αυτής, η πορτογαλική κυβέρνηση κοινοποίησε στην Επιτροπή τους όρους πώλησης των εγκαταστάσεων της Margueira στην επιχείρηση Lisnave. Πραγματοποιήθηκαν ήδη διμερείς επαφές μεταξύ της Επιτροπής και των πορτογαλικών αρχών ενώ οι επαφές αυτές θα συνεχιστούν ώστε να γίνουν ορισμένες διευκρινίσεις. Το συγκρότημα Mello δεν παρεμβαίνει στις διμερείς αυτές συναντήσεις.